Fyrstu yfirferð fimm skipa yfir leitarsvæðið lokið . Fyrstu yfirferð loðnuleitar á þessu ári er að ljúka , en í henni taka þátt rannsóknaskipin Árni Friðriksson og Bjarni Sæmundsson og veiðiskipin Jóna Eðvalds SF , Sigurður VE og Sighvatur Bjarnason VE . „ Útbreiðslumyndin er að skýrast og hún er í grófum dráttum sú að lítið sem ekkert fannst austan við Kolbeinseyjarhrygginn en úti af Norðvesturlandi og Vestfjörðum var eitthvað af loðnu að sjá þótt ekki væru merki um þéttar göngur , “ sagði Birkir Bárðarson leiðangursstjóri í samtali við Fiskifréttir í gærmorgun . „ Næstu skrefin eru að mæla frekar á því svæði þar sem skipin hafa tilkynnt okkur um loðnu . Þá kemur kannski betur í ljós hvort innan um sé þéttari loðna . Ennþá getum við ekkert sagt um heildarmagn loðnu á leitarsvæðinu . “ Leitarsvæðið í þetta sinn náði austan frá Héraðsflóa og vestur í Víkurál .